VIDEO Cioloș, luat la rost de proprietara unei patiserii la Iași: Fiica mea este plecată din țară, niciodată nu voi mai vota în România. Gata, că-mi pierd timpul și clienții

Președintele fondator al Mișcării România Împreună (RO+), Dacian Cioloș, a fost luat la rost marți la Iași de proprietara unei patiserii din oraș, căreia fostul premier i-a cerut să semneze pentru susținerea inițiativei cetățenești ”Oameni noi în politică”, informează Iașitvlife.ro.

Femeia i-a spus lui Cioloș că fiica sa, care a studiat la Madrid, refuză să se mai întoarcă în România din cauza politicienilor interesați ”doar de ciolan” și indiferenți la problemele oamenilor.

La insistențele fostului premier, care a încercat să o convingă să mai dea o șansă și altor politicieni, femeia i-a replicat: ”Gata că eu îmi pierd timpul, îmi pierd clienții. Îmi pare rău! Îmi pare bine că v-am văzut”.

UPDATE: Purtătorul de cuvânt al RO+, Liviu Iolu, a precizat pentru G4Media.ro că ”Întâmplarea a avut loc când, împreună cu Dacian Cioloș și alți membri ai comunității locale din Iași, strângeam semnături pentru proiectul de schimbare a legilor electorale „oameni noi”. Doamna l-a recunoscut pe Dacian și a dorit să vorbească cu el, de asta a intrat în magazin. Dialogul a fost cât se poate de deschis și sincer, cum ar trebui sa fie tot mai multe între cetățeni și cei care îi reprezintă”.